Oupa vir moord in hof ná hy inbreker doodskiet – Vraag ontstaan, mag jy ’n inbreker wat jy in jou huis betrap summier doodskiet? | SAUK.co.za - Nuus.info
’n Oupa van Grabouw in die Wes-Kaap is vir moord in hegtenis geneem nadat hy ’n inbreker doodgeskiet het wat volgens hom sy vrou en kleinkind se lewe bedreig het. – Vraag ontstaan nou: Mag jy ’n inbreker wat jy in jou huis betrap summier doodskiet?
Giel Fourie (65), wat intussen op borgtog vrygelaat is, het Maandag vir die eerste keer gepraat oor die voorval toe hy die inbreker in die kombuis in sy huis doodgeskiet het.
Hy en sy vrou, Susan (62), was verlede Donderdag in hul huis in Grabouw besig om pasteie te maak toe ’n inbreker helder oordag oor hul motorhek gespring het.
“Ons het hom nie eers gesien oorspring nie. My seun het intussen ons 11-jarige kleindogter by die huis kom aflaai, min wetende die inbreker is reeds in die huis,” sê Giel.
“Toe my vrou ná ’n ruk by die spaarkamer inloop, sien sy die bank staan effens skeef. Die man lê toe al die tyd daar en wegkruip.”
Die inbreker het toe reeds ’n sak met ’n beursie en elektriese haarskeerder daarin reggesit om weg te dra.
Susan het dadelik gegil, “dis dieselfde man!”
Sy het hom herken omdat hy haar drie weke gelede ook in die huis aangeval het. Sy was toe alleen en hy het haar op die vloer neergegooi, met ’n mes gedreig en haar gedwing om vir hom geld te gee.
“Hy het my met ’n kabelbinder wat hy by hom gehad het vasgebind aan die bed en het drie keer teruggekom na die kamer om te kyk of ek stil lê,” sê Susan.
Die inbreker is toe weg met R1 500 kontant.
Toe Susan Donderdag die inbreker agter die bank gewaar, het sy hom met ’n besem bygekom en vir Giel geroep.
“Hy het my met ’n mes probeer steek, maar ek het met my linkerhand sy arm vasgegryp en hy het net my pinkie raakgesny. Hy het daarna opgespring en uit die kamer gehardloop,” sê Giel.
“Ek het toe maar my rewolwer uit die kluis gaan haal. Ek het by myself gedink, ‘vandag word niemand doodgesteek nie’.”
Die rower was vasgekeer toe hy nie by die kombuisdeur kom uitkom nie. Giel het hom daar gekry waar Susan hom met ’n ketel koue water gegooi het.
“Die man het my met die mes gedreig en het al nader aan my beweeg. Ek het hom gewaarsku en gesê ek gaan skiet, maar hy het nie teruggestaan nie.
Die man het my met die mes gedreig en het al nader aan my beweeg. Ek het hom gewaarsku en gesê ek gaan skiet, maar hy het nie teruggestaan nie.
“Ek is nie ’n gewelddadige mens nie. Ek sal skaars ’n spinnekop doodmaak. As ek ’n slang in my huis kry vang ek hom en gaan los hom in die veld.
“Ek probeer altyd vrede maak, maar in daardie situasie was daar nie ander uitkomkans nie. Ek moes my familie beskerm.”
Giel het ’n waarskuwingskoot geskiet, maar dit het steeds die inbreker nie afgeskrik nie.
“Ek het hom toe in die bors geskiet. Ek het bedoel om net een keer te skiet, maar ek het toe twee keer die sneller getrek.”
Giel en Susan se kleindogter was ook in die kombuis toe die skote geskiet is.
Susan het daarna die polisie gebel.
“Ek was baie beïndruk met hoe vinnig die polisie by die huis was. Soos blits was die plek afgesper en die forensiese dienste het met hul werk begin.”
Die egpaar het berading ontvang en Giel is vir buskruit getoets.
Hy is in hegtenis geneem en het die volgende dag op aanklag van moord in die landdroshof op Grabouw verskyn. Hy is op borgtog van R500 vrygelaat.
Giel sê hulle word oorval met ondersteuning van die gemeenskap.
“So baie mense het ons al gebel en baie bied aan om te help geld insamel vir die regskoste. Die gemeenskap ondersteun ons geweldig baie.”
Hy moet weer op 6 Mei in die hof verskyn.
Die vraag op menigte leser se lippe is, mag jy ’n inbreker wat jy in jou huis betrap summier doodskiet?
Philip de Bruin het die kenners gevra.
“Dit help jou niks om na die inbreker toe te stap nie en vir hom te sê: ‘Hallo, my naam is Tom Coetzee. Waarmee kan ek help? O, jy breek in? Nou beplan jy om my of my vrou of my kinders te beseer of te vermoor of te verkrag? Indien dit die geval is, wys my asseblief net gou eers jou wapen sodat ek ’n soortgelyke wapen kan gaan haal om myself mee teverdedig.’
“Daar word aan die hand gedoen dat X in so ’n situasie geregtig is om summier op die inbreker te skiet. Selfs al kom dit later aan die lig dat die inbreker ongewapen en fisiek swak was en maklik deur X oorrompel kon gewees het?…?is dit uiters onwaarskynlik dat ’n hof sal beslis dat X wederregtelik opgetree het deur na die inbreker te skiet.
Bronne: Netwerk 24, Vaalweekblad
« Belastingbetalers in Durban gaan moet hoes vir die oprigting van twee nuwe standbeelde van terroriste, ter waarde van R20 miljoen– en dit net om swart eenheid te bevorder in provinsie
SAL leen R3,5 miljard van plaaslike banke om hom aan die gang te hou – Is dit die regte besluit om die staatsbeheerde lugdiens te red uit sy geldpenarie aangesien korrupsie en onbevoegdheid aan die orde van die dag is? »